text: L'Astralpool segueix fent història amb la seva novena lliga consecutiva (13-16) | Ràdio Sabadell
  L'Astralpool segueix fent història amb la seva novena lliga consecutiva (13-16)
  Imatge de les campiones de lliga a la Pere Serrat | RFEN
  18.05.2019 20:48 Pau Vituri
  Maneta de títols. L'Astralpool Club Natació Sabadell ha completat la temporada perfecta aixecant a la piscina Pere Serrat del Club Natació Sant Andreu la dissetena lliga de la història de l'entitat, la novena de manera consecutiva. Una nova pàgina en el llibre d'or de la secció, ja que mai abans cap equip havia assolit aquesta fita a la màxima competició domèstica. Com era d'esperar des de feia mesos, es trenca l'empat a vuit que hi havia amb el Mediterrani, el segon en qüestió en el palmarès global.
  Encara no té cap lliga a les vitrines, però el Sant Andreu ha tornat a demostrar avui que apostarà fort per poder-la lluir a curt termini. A diferència del partit disputat a Can Llong, el conjunt de Javi Aznar ha sortit disposat a dur la iniciativa en el marcador. L'únic avantatge de l'Astralpool en el primer temps, de fet, ha estat el 2-3 gràcies als gols d'Anni Espar, Mati Ortiz i Judith Forca que responien a la forta sortida local. A les andreuenques destacava la figura de Paula Crespí, inspiradíssima avui amb cinc gols.
  Tot i que la diferència del Sant Andreu mai ha passat dels dos gols, el fantasma del tercer partit començava a planar a la Pere Serrat. Maggie Steffens, però, es volia acomiadar avui de l'Astralpool. La nord-americana ha agafat les regnes de la situació en un tercer quart esbojarrat en atac: 9 gols del total de 29 del marcador final. Un espectacle ofensiu de waterpolo. Les quatre dianes d'Steffens han arribat a la segona part i, ajudada per Marina Cordobés i Judith Forca com a actrius secundàries, les de David Palma han esgotat la gasolina del Sant Andreu fins al 13-16 final.
  Avui, al cel de Barcelona, Olga Doménech ha aixecat també la seva novena lliga consecutiva com a capitana de l'equip. Qui sap si l'última. Un nou partit es jugarà ara als despatxos. Mantenir l'hegemonia d'aquest equip d'època serà el repte més complicat per a l'entitat presidida per Claudi Martí. Hi ha cants de sirena de clubs que comencen a apostar de valent per aquest esport a les portes de l'any olímpic i el Natació Sabadell treballarà per seguir escrivint pàgines daurades com la d'aquesta temporada: Copa Catalunya, Supercopa d'Espanya, Copa de la Reina, Eurolliga i, finalment, Lliga Premaat.
  CN Sant Andreu: Sánchez, Peña, Gual (2), Guiral, Morell (2), Ariño (2), Jackovich (1), Sleeking (1), Palacio, Keuning, Crespí (5), Aznar i Nieto
  Astralpool CN Sabadell: Ester, M. Ortiz (1), Espar (3), B. Ortiz (2), G. Farré, Steffens (4), Cordobés (2), Garcia (1), Forca (3), Prados, Doménech, Leiton i A. Farré
  Parcials: 4-3 / 4-4 / 3-6 / 2-3
  Àrbitres: Poli Baños / Sergio Jiménez
  Incidències: Segon partit de la final de la Lliga Premaat femenina disputat a la piscina Pere Serrat de Barcelona